KIRJALLINEN KYSYMYS E-2653/99 esittäjä(t): Cristiana Muscardini (UEN) komissiolle. Tapahtumat Malpensan lentokentällä.



Virallinen lehti nro 026 E , 26/01/2001 s. 0007 - 0008



KIRJALLINEN KYSYMYS E-2653/99 esittäjä(t): Cristiana Muscardini (UEN) komissiolle (12. tammikuuta 2000) Aihe: Tapahtumat Malpensan lentokentällä Torjuakseen syytökset siitä, että 5. heinäkuuta 1996 ja 13. lokakuuta 1997 annetut asetukset, joilla kaikki lennot siirrettiin Linatesta Malpensaan, ovat ristiriidassa yhteisön lainsäädännön kanssa, Italian hallituksen antamassa asetuksessa säädetään, että 34 prosenttia Euroopan lennoista jää Linateen siihen saakka, kunnes Malpensan lentokentälle johtavia liikenneyhteyksiä on parannettu ja töiden lopettamisesta on ilmoitettu. Linaten lentokenttä on voitava säilyttää lentokenttänä, joka yhdistää 15 jäsenvaltion pääkaupungit toisiinsa. Voiko komissio kertoa, onko se tietoinen niistä hankaluuksista, joita Malpensan lentokentän käyttäjät kohtaavat? Vaikeudet johtuvat ennen kaikkea siitä, että asianmukaiset rakenteet puuttuvat, lentokentälle tulevalla junalla ei pääse terminaali 2:een, minkä vuoksi matkustajat joutuvat raahaamaan matkalaukkujaan ja käyttämään taksia tai bussia terminaali 1:n ja 2:n välillä (lisäksi bussit eivät kulje tiettyinä aikoina), eikä lentokentällä ole edes tarpeeksi matkatavarakärryjä. Mitä mieltä komissio on siitä, että Italian hallitus ei ole vieläkään lähettänyt tietoja, jotka komissio halusi saada jo 15. marraskuuta 1999 mennessä? Loyola de Palacion komission puolesta antama vastaus (12. huhtikuuta 2000) Komissio on kiinnittänyt ja kiinnittää edelleen aivan erityistä huomiota Malpensan lentoaseman tilanteeseen ja erityisesti sen liityntä- ja lentoasemainfrastruktuureihin. Asia liittyy nimittäin läheisesti kysymykseen yhteisön lainsäädännön ja Milanon lentoasemajärjestelmän eri lentoasemien välillä noudatettavien Italian liikenteenjakosääntöjen yhteensopivuudesta. Komissio on erikoistuneiden konsulttien avustuksella useaan otteeseen vuosina 1998 ja 1999 perusteellisesti tutkinut infrastruktuurien kunnon ja erityisesti niiden sopivuuden vastaanottamaan Malpensan lentoasemalle edellä mainittujen liikenteenjakosääntöjen perusteella siirrettävän liikenteen. Näiden tietojen perusteella komissio ilmoitti vuonna 1998, että alustavasti hyväksyttyjen sääntöjen välitön soveltaminen oli ristiriidassa yhteisön lainsäädännön kanssa(1). Italian viranomaiset ottivat sen jälkeen tutkimusten tulokset huomioon ja päättivät siirtää sääntöjen soveltamista myöhempään ajankohtaan (ensin lokakuuhun 1999 ja sitten joulukuuhun 1999). Konsulttitutkimusten perusteella Italian viranomaiset päättivät lokakuussa 1999 toteuttaa tiettyjä lentoasemainfrastruktuurin rakennus- ja parannustöitä (käytettävissä olevien lähtöporttien lisääminen, asematasoalueen hallinta- ja valvontajärjestelmän (Apron Management Control) käyttöönotto, matkatavaroiden tarkastuksen ja passintarkastuksen kapasiteetin parantaminen, jne.). Päinvastoin kuin parlamentin jäsen näyttäisi osoittavan, Italian viranomaiset ovat toimittaneet komissiolle sen pyynnöstä näiden rakennus- ja parannustöiden toteuttamista koskevat tiedot. Komissio tutkii parhaillaan näitä tietoja. (1) Komission päätös, tehty 16 päivänä syyskuuta 1998, neuvoston asetuksen (ETY) N:o 2408/92 soveltamiseen liittyvästä menettelystä (Asia VII/AMA/11/98 Italian säännöt Milanon lentoasemajärjestelmän liikenteen jakamisesta), EYVL L 337, 12.12.1998.